寄芸叟年兄
作者：孔平仲
朝代：宋

paragraphs: 垂天雄翮摶海風，窮高極遠志不同。
盛年折桂心未歉，磨刀水際思平戎。
西羌活擒偶失手，天南星墮郴山中。
未甘遂葬江魚腹，當歸入覲明光宮。
何嘗僕射干薦舉，芸臺烏府選擇公。
蛟龍齒角老愈硬，楩楠材格寒更濃。
恥爲葳蕤要節目，預知子不見從容。
川峽揭節建大戟，服紫腰金薄賞功。
暮年車轄徙荆楚，江離摇碧水蓼紅。
橘洲橋口皆莽草，賈傅井中苔已空。
我已衰白斂一郡，附子餘光聊養蒙。
嘗言早休乃良策，倚空親想蓮花峰。
請君先去采芝朮，我續隨子棲蒿蓬。
水甘松香真勝境，雲滑石險多行蹤。
半天河漢傾瀑布，自然銅吼聞霜鐘。
董仙種杏人競取，淵明石床蒼蘚封。
怡神麯糵有妙理，禾收石斛歲屢豐。
林迥岩屋尤可徧，溪間小橋橫木通。
手捫松蘿攀紫葛，清凉半夏如秋冬。
黄精久餌助冰雪，與君同作白頭翁。